section_heading: Povijest grupe
paragraph_text: Grupa je osnovana na inicijativu poznatog britanskog producenta Joe Meeka kao prateća instrumentalna grupa sve većem broju engleskih pjevača koji su snimali u njegovu nezavisnom londonskom studiju. Nakon oglasa u časopisu Melody Maker, Meek je uspio okupiti grupu vrsnih studijskih glazbenika, koji su pratili mnoge tadašnje britanske pop zvijezde. Nakon planetarnog uspjeha Shadowsa, s novim zvukom električnih gitara, Meek je odlučio od Tornadosa napraviti jednako uspješnu grupu. Iz sastava su izbačena dva saksofona, a u grupu je ušao novi instrument - klaviolina (jedna vrsta mono električnog klavira s naglašenim violinskim zvukom). Nakon relativne instrumentalne uspješnice Love and Fury (izdane u Travnju 1962.), uslijedio je hit - Telstar (kolovoz 1962.). Pjesma je bila inspirirana uspješnim lansiranjem američkog telekomunikacijskog satelita - Telstar, pravog čuda tehnike onog vremena, i prvim pravim uspjehom američke svemirske industrije, jer je u to doba SSSR bio vodeći u toj tehnologiji. Pjesma se odmah popela na vrh popularnosti u Britaniji (nije se skidala s vrha 23 tjedna), a ubrzo je postala #1 i u Americi. Na taj način su Tornadosi utrli put Beatlesima, koji su tek nakon više od godinu dana uspjeli ponoviti uspjeh Tornadosa. Britanska glazba u to doba nije imala neki odjek u Americi, do Telstara, samo su tri engleske pjesme postale broj 1 hit u SAD-u. Nakon uspjeha Telstara grupa više nikad nije imala ni jedan tako uspješan broj. 1963. godine grupu je napustio Heinz Burt, a nakon njega uslijedili su odlasci ostalih. Grupa se raspala 1965. godine, kada u njoj više nije ostao ni jedan član iz orginalne postave. Kasnije su noviji članovi osnovali grupe The New Tornados '66 i The New Tornados'71.